Il-Professur Mark Brincat, ġinekologu, qal lil din il-gazzetta li l-morning after pill ma tinterferixxix mat-tqala. Dan ikkonfermah meta mistoqsi jekk jeżistux xi similaritajiet bejn il-coil u l-morning after pill. Prof. Brincat sostna li l-ebda waħda minn dawn it-tnejn ma tinterferixxi ma' tqala li tkun diġà seħħet. Filwaqt li s-sistema kontraċettiva tal-coil ilha snin disponibbli f'Malta, il-morning after pill mhix liċenzjata. Il-Prof. Brincat spjega li coils hemm żewġ tipi: il-copper coil li ma tantx għadu jintuża, u dak li huwa magħruf bħala Mirena coil. Dan tal-aħħar jirrilaxxa l-istess ormoni preżenti fil-morning after pill. Mistoqsi jekk ikunx korrett li wieħed jgħid li l-coil u l-morning after pill jaħdmu bl-istess mod billi jxekklu l-bajda fertilizzata milli taqbad mal-ħajt tal-utru, il-Prof. Brincat wieġeb li dan ma jkunx xebh tajjeb, anke għax sal-lum ma teżistix evidenza xjentifika li turi eżattament x'jiġri mill-A sas-Ż f'kull każ. "Teoriji jeżistu ħafna, li jkunu anke ppubblikati f'ġurnali akkademiċi," jgħid il-Prof. Brincat, "però għad m'hemmx evidenza xjentifika li dawn jaħdmu billi jipprevienu l-impjantazzjoni." Huwa jsostni li dak li nafu fiċ-ċert huwa li dawn jistgħu jipprevienu l-ovulazzjoni u joħolqu ambjent ostili lill-isperma, li jagħmilha diffiċli għall-isperma biex taqbad mal-bajda. Dan ifisser li d-dibattitu rigward il-fatt li l-morning after pill tipprevieni l-impjantazzjoni tal-bajda fertilizzata jista' jkun prematur, għax m'hemmx dimostrazzjoni xjentifika li din il-pillola taħdem b'dan il-mod. "Li nafu żgur huwa li hija effettiva," itenni l-Prof. Brincat. Id-dibattitu dwar il-liċenzjar tal-morning after pill issokkta din il-ġimgħa wara protest ġudizzjarju li tressaq minn grupp ta' nisa l-ġimgħa li għaddiet. L-entitajiet li jippromovu d-drittijiet ugwali, fosthom il-Konfederazzjoni Maltija għall-Organizzazzjonijiet tan-Nisa (MCWO), il-Kummissjoni Nazzjonali għall-Promozzjoni tal-Ugwaljanza (NCPE) u Nisa Laburisti (NL) iddikjaraw ruħhom favur il-liċenzjar ta' din il-pillola f'pajjiżna, filwaqt li entitajiet oħrajn bħall-Knisja u l-Gift of Life iddikjaraw ruħhom kontra.